作者:盧綸
標題:和張僕射塞下曲
內容:鷲翎金僕姑，燕尾繡蝥弧。獨立揚新令，千營共一呼。林暗草驚風，將軍夜引弓。平明尋白羽，沒在石稜中。月黑雁飛高，單於夜遁逃。欲將輕騎逐，大雪滿弓刀。野幕敞瓊筵，羌戎賀勞旋。醉和金甲舞，雷鼓動山川。調箭又呼鷹，俱聞出世能。奔狐將迸雉，掃盡古丘陵。亭亭七葉貴，蕩蕩一隅清。他日題麟閣，唯應獨不名。